Author: orth
Last saved by: Gabriel Roxer
Company: Úrad Vlády SR

Finančné memorandum

Európska komisia, ďalej uvádzaná ako „komisia“, ktorá koná za a v mene Európskeho spoločenstva, ďalej uvádzaného ako „spoločenstvo“
		
na jednej strane a

vláda Slovenskej republiky, ďalej uvádzaná ako „príjemca“

na strane druhej

sa dohodli na tomto:

Opatrenie v nižšie uvedenom článku 1 sa vykoná a bude financovať z rozpočtových zdrojov spoločenstva v súlade s ustanoveniami tohto memoranda. Technický, právny a administratívny   rámec, v  ktorom sa bude realizovať opatrenie v nižšie uvedenom článku 1, je stanovený vo Všeobecných podmienkach pripojených k Rámcovej dohode z 10. mája 1994 medzi komisiou a príjemcom a doplnené podmienkami tohto memoranda a k nemu pripojenými osobitnými ustanoveniami.

Článok 1 – charakter a predmet

Ako súčasť programu pomoci bude spoločenstvo prispievať prostredníctvom grantu na financovanie tohto opatrenia:

Číslo programu:	2003/004-995
Názov:			Národný program PHARE 2003 pre Slovenskú republiku
Doba trvania:		do 30. novembra 2005

Článok 2 – angažovanosť spoločenstva

Finančný príspevok spoločenstva je pevne stanovený na maximálne 57,1 mil. €, ďalej uvádzaný ako „Grant ES“.

Článok 3 – trvanie a zánik

Pokiaľ ide o toto opatrenie, Grant ES podľa ustanovení tohto memoranda bude k dispozícii na uzatváranie zmlúv do 30. novembra 2005. Všetky zmluvy musia byť podpísané do tohto dátumu. Akýkoľvek zostatok finančných prostriedkov z Grantu ES, ktoré neboli nakontrahované do tohto dátumu, sa zruší. Termínom uzávierky na vyplatenie finančných prostriedkov z Grantu ES je            30. november 2006. Vyplatenie finančných prostriedkov musí byť ukončené do termínu uzávierky na vyplatenie finančných prostriedkov. Komisia však môže súhlasiť, vo výnimočných prípadoch, s primeraným predĺžením obdobia stanoveného na uzatváranie zmlúv alebo obdobia na vyplatenie finančných prostriedkov, ak o to príjemca požiada v dostatočnom predstihu a náležite to odôvodní. Toto memorandum skončí uplynutím obdobia na vyplatenie finančných prostriedkov Grantu ES. Všetky finančné prostriedky, ktoré neboli vyplatené, sa vrátia komisii.

Článok 4 – adresy

Korešpondencia týkajúca sa vykonania opatrenia, s uvedením čísla a názvu opatrenia, sa bude adresovať takto:

pre spoločenstvo:

	Eric van der Linden
	vedúci Delegácie Európskej komisie v SR 
	Panská 3
	811 01 Bratislava
	Slovenská republika 
	Fax: 00421-2-54432972

pre príjemcu:	

Pál Csáky 
	podpredseda vlády SR pre európsku integráciu, ľudské práva a menšiny 
	Námestie slobody 1
813 70 Bratislava
Slovenská republika 
	Fax: 00421-2-52496759

Článok 5 – počet originálov

Toto memorandum je vypracované v dvoch vyhotoveniach v anglickom jazyku.

Článok 6 – nadobudnutie účinnosti

Toto memorandum nadobudne účinnosť odo dňa jeho podpísania oboma stranami. Žiadne výdavky, ktoré vzniknú pred týmto dátumom, nebudú oprávnené na Grant ES.

Prílohy sa považujú za neoddeliteľnú súčasť tohto memoranda.

V ..........						V ..........
Dátum						           	Dátum

za príjemcu					za spoločenstvo

……………….					……………….
……………….					……………….

Prílohy

1.	Rámcová dohoda (vrátane príloh A a B)
2.	Osobitné ustanovenia (príloha C)
3. 	Informovanosť/publicita (príloha D)

príloha C

Osobitné ustanovenia

1. Ciele a opis

Politické kritériá

Demokracia a vláda zákona

2003-004-995-01-01 – Modernizácia slovenskej štátnej služby a verejnej služby

Úrad pre štátnu službu bol zriadený v apríli 2002 s cieľom budovať jednotnú, profesionálnu a etickú štátnu službu založenú na príslušnej legislatíve.

Naďalej je potrebné posilňovať „administratívne kapacity”, pokračovať v reformnom procese v štátnej službe a prijímať ďalšie opatrenia na posilnenie zamestnanosti na všetkých úrovniach verejnej správy. Ďalšia decentralizácia verejnej správy znamená tiež zvyšujúci sa počet verejných služieb, ktoré budú poskytované mimo štátnej služby. Na rozdiel od zákona o štátnej službe, zákon o verejnej službe nevyžaduje od zamestnanca, aby vykonával svoje povinnosti apoliticky a nestranícky, ani nevyžaduje vysoko kvalitný výkon. Na zabezpečenie efektívnej verejnej správy je nutné popri štátnej službe vybudovať modernú, profesionálnu verejnú službu. Toto je teraz hlavnou prioritou Úradu pre štátnu službu a Ministerstva práce, sociálnych vecí a rodiny SR.

Pomoc PHARE sa bude okrem iného zameriavať na podporu práce ministerstiev a ostatných ústredných orgánov na celoštátnej a nižšej úrovni pri navrhovaní a implementácii systémov a procesov vedúcich k zlepšovaniu riadenia pracovníkov a organizácie práce pomocou efektívnejších a účinnejších štruktúr a vedúcich k založeniu právneho rámca zjednocujúceho pracovné podmienky rôznych profesijných skupín v štátnej službe, napr. polícia, armáda atď.

2003-004-995-01-02- Podpora reformy verejnej správy

V apríli 2000 prijala vláda SR „Národný program decentralizácie a modernizácie verejnej správy”, ktorého jedna z  dvoch častí zakladá novú úroveň územnej (regionálnej) samosprávy (nazývanej vyššie územnosprávne celky) a decentralizuje výkon úloh a zodpovednosti zo štátnej správy (ústrednej a miestnej) na nové samosprávne kraje a na tiež už existujúce miestne samosprávy (obce).

Tento projekt bol navrhnutý ako príspevok na dosiahnutie cieľov stanovených vo vyššie uvedenom programe prostredníctvom technickej pomoci (hlavne twinning) pre Ministerstvo vnútra SR (sekcia verejnej správy), Ministerstvo financií SR a splnomocnenca vlády pre reformu verejnej správy vzhľadom na ich úlohu v ďalšej fáze implementácie reformy verejnej správy v Slovenskej republike.

2003-004-995-01-03 – Boj proti korupcii

Národný program boja proti korupcii, ktorý prijala vláda SR, sa zameriava na odstraňovanie spoločenských príčin korupcie pomocou významných štruktúrnych reforiem v najproblematickejších oblastiach, ako sú zdravotníctvo a školstvo, a pomocou posilňovania orgánov činných v trestnom konaní a nezávislosti súdnictva.

Zatiaľ čo sa twinningový projekt PHARE 2000 zameriaval na posilnenie inštitucionálnej kapacity rozličných orgánov činných v trestnom konaní, zapojených do boja proti korupcii a organizovanému zločinu, pomoc PHARE 2003 sa bude zameriavať na tri hlavné činnosti: zvýšenú transparentnosť fungovania verejnej správy, poskytovanie ad hoc školení pre novinárov s cieľom zlepšenia informovanosti verejnosti o korupcii a korupčnom správaní a poskytnutie odborných znalostí odboru boja proti korupcii na úrade vlády v súvislosti s monitorovaním existujúceho legislatívneho rámca a poradenských služieb.

2003-004-995-01-04 - Nealokovaný rozpočet na budovanie inštitúcií

Finančná podpora PHARE bola vyčlenená pre nešpecifikované projekty zamerané na podporu budovania inštitúcii prostredníctvom twinningu, twinning light alebo technickej pomoci, aby sa splnili požiadavky týkajúce sa špecifických, naliehavých a nepredvídaných potrieb, ktoré sa identifikujú v priebehu procesu prístupového vyjednávania, hĺbkového hodnotenia odborníkov z členských krajín (peer review) alebo, ktoré majú vysokú prioritu. Tieto finančné prostriedky môžu pomôcť najmä pri prijímaní a implementácii acquis v tých oblastiach, kde je pomoc ešte nevyhnutná a pri posilňovaní inštitucionálnej a prevádzkovej kapacity orgánov verejnej správy pri uplatňovaní acquis EÚ.

Ľudské práva a ochrana menšín

2003-004-995-01-05 – Podpora ďalšej integrácie Rómov v oblasti výchovy a vzdelávania

Nedostatočné zastúpenie rómskych študentov v slovenskom výchovno-vzdelávacom systéme, predovšetkým na stredoškolskej a vysokoškolskej úrovni, ešte stále pretrváva a má vplyv na slabú zamestnateľnosť tejto menšiny. Ďalší pokrok by sa mal urobiť predovšetkým v prispôsobovaní  obsahu a rozsahu stredoškolského odborného vzdelávania na nové požiadavky pracovného trhu.

Zatiaľ čo predchádzajúca pomoc PHARE bola určená hlavne na predškolskú prípravu rómskych detí v prvom ročníku základnej školy, tento projekt sa zameriava na dve cieľové skupiny: na rómske deti v posledných dvoch ročníkoch základnej školy a na rómsku stredoškolskú mládež. Cieľom projektu je  príprava školiaceho programu a špeciálnej metodiky doučovania a pomoci rómskym deťom v posledných dvoch ročníkoch základnej školy s cieľom motivovať a pripravovať ich na ďalšie vzdelávanie a uľahčiť im prechod zo základného na stredoškolské vzdelávanie.
 
Okrem toho PHARE bude tiež podporovať prípravu školiacich kurzov na stredných školách (v oblastiach s vysokým percentuálnym podielom Rómov), zameraných na prípravu rómskych študentov na meniace sa požiadavky pracovného trhu tým, že im poskytne potrebné vedomosti a zručnosti pre pracovné aktivity.

2003-004-995-01-06 – Zlepšenie prístupu Rómov k zdravotnej starostlivosti

Vláda SR nedávno prijala (apríl 2003) „Dlhodobú stratégiu integrácie Rómov”, ktorá načrtáva politiku integrácie rómskej menšiny. Obsahuje celý rad opatrení, ktoré sa majú zrealizovať do roku 2010 v rôznych oblastiach, vrátane zlepšenia prístupu Rómov k zdravotnej starostlivosti.
  
Nedostatočné vzdelanie, segregácia a chudoba sú hlavnými príčinami mimoriadne zlého zdravotného stavu a veľmi nízkej strednej dĺžky života rómskej komunity.

V súlade s vyššie uvedenou stratégiou prispeje pomoc PHARE k zlepšeniu prístupu rómskej populácie žijúcej vo veľmi chudobných a vzdialených lokalitách k zdravotnej starostlivosti. V obciach nachádzajúcich sa v ekonomicky znevýhodnených regiónoch budú zriadené zdravotnícke centrá na poskytovanie základnej zdravotnej starostlivosti. Mobilné lekárske jednotky budú rozmiestnené v izolovaných vzdialených osadách, kde neexistuje dokonca ani základná infraštruktúra pre centrá základnej zdravotnej starostlivosti. Zdravotnícki terénni pracovníci spolu s miestnymi lekármi absolvujú školenia o zdravotnej prevencii a vzdelávaní o zdravotnej starostlivosti, aby sa použil integrovaný postup vrátane prístupu k liečbe, očkovaniu, zdravotnej výchove na školách a monitorovania zdravotného stavu.

Ekonomické kritériá

2003-004-995-02-01 – Správa územia a katastrálna infraštruktúra

Tento projekt sa zameriava na pomoc pre Úrad geodézie, kartografie a katastra SR na zlepšenie správy územia založenej na priestorových a katastrálnych údajoch vrátane stáleho globálneho pozičného systému (GPS) v súlade s predstavami a odporúčaniami formulovanými v rámci iniciatívy INSPIRE (Infraštruktúra pre priestorové informácie v Európe) a na zlepšenie prístupu verejnosti k správe územia a katastrálnym údajom. Podpora PHARE sa bude poskytovať cez twinning light, technickú pomoc (príprava softwaru, školenia) a dodávku hardwaru.

Schopnosť  prevziať záväzky členstva

Voľný pohyb služieb

2003-004-995-03-01- Podpora implementácie rizikovo orientovaného dohľadu

V máji 2002 vyhodnotila misia hĺbkového hodnotenia odborníkov z členských krajín (peer review) účinnosť dohľadu nad finančnými službami na Slovensku, hlavne to, či existujúce systémy dohľadu zodpovedajú štruktúram vnútorného trhu ES. Ich celkové vyhodnotenie potvrdilo, že bankový dohľad už začal pracovať na zbližovaní postupov dohľadu. Na druhej strane misia tiež poukázala na oblasti,  ktoré sa ešte musia zlepšiť v správnom vykonávaní dohľadu nad rizikami.

V súlade s odporučeniami, ktoré formulovala misia hĺbkového hodnotenia odborníkov z členských krajín (peer review) prijatými vládou SR v decembri 2002, bude podpora PHARE pomáhať príslušným slovenským úradom pri:
•	budovaní systému dohľadu nad kapitálovým trhom a systému poistenia rizík, ako aj pri budovaní dohľadu nad penzijnými fondami, finančnými spoločnosťami, elektronickým obchodom, riadením trhu a cezhraničnými službami.
•	zlepšovaní dohľadu nad úverovými ústavmi v súlade s implementáciou Bazilejskej dohody o kapitálovej primeranosti II.

Poľnohospodársto

2003-004-995-03-02 – Podpora poľnohospodárskeho potravinového reťazca v rámci celkovej potravinovej bezpečnosti

Tento projekt predpokladá pomoc twinning light vrátane poskytovania školení a štúdijno-pracovných pobytov pracovníkov Ústredného kontrolného a skúšobného ústavu poľnohospodárskeho. Okrem toho sa poskytne investičná podpora štátnym veterinárnym a potravinárskym ústavom (vykonávajúcim laboratórne kontroly bezpečnosti potravín živočíšneho pôvodu) na zlepšenie existujúcich laboratórií prostredníctvom dodávky vhodného vybavenia.

2003-004-995-03-03 – Veterinárne a fytosanitárne hraničné inšpekčné body – II. fáza  (hraničný inšpekčný bod bratislavské letisko) 

Vláda SR vyvíja úsilie na zdokonalenie inšpekčných mechanizmov, hlavne na vybudovanie hraničných inšpekčných bodov vo veterinárnej a fytosanitárnej oblasti. Dokončenie systému hraničných inšpekčných bodov povedie k významnému zlepšeniu ochrany územia SR a EÚ proti vypuknutiu a šíreniu chorôb zvierat a rastlín, a prispeje tiež k harmonizácii veterinárneho a fytosanitárneho acquis.
 
Pomoc PHARE bude obsahovať twinning light (hlavne školenia pre asi 30 veterinárnych a fytosanitárnych inšpektorov) a dodávku zariadenia pre hraničné inšpekčné body na bratislavskom letisku (technické a laboratórne vybavenie) a dodávku stáleho školiaceho zariadenia pre fytosanitárnu inšpekciu so sídlom v Bratislave.

2003-004-995-03-04 – Ochrana zvierat počas transportu

Na podporu príslušnej slovenskej administratívy pri plnení požiadaviek stanovených smernicou Rady 91/628/EEC o ochrane zvierat počas transportu a dopĺňajúcimi smernicami 90/425/EEC a 91/496/EEC sa bude pomoc PHARE (twinning light a investičná podpora) zameriavať na zdokonaľovanie systému posudzovania a kontroly predložených  plánov trás (článok 5A smernice Rady 91/628/EEC). Pomoc bude tiež určená na zlepšenie systému schvaľovania prostriedkov vhodných na transport zvierat, na školenia pre asi 240 veterinárnych inšpektorov, na prípravu softwaru a na dodávka zariadenia.

Štatistika

2003-004-995-03-05 – Uplatňovanie nového acquis v oblasti štatistiky

Za uplynulé roky urobil Štatistický úrad SR významný pokrok v budovaní svojich kapacít tak, aby spĺňali acquis v oblasti štatistiky v súlade so štandardmi EÚ. Nedávno bolo prijaté nové acquis v oblasti sociálnej štatistiky, finančných účtov a štatistiky o železe a oceli.

Na splnenie týchto nových požiadaviek sa bude poskytovať podpora budovania inštitúcií (hlavne technická pomoc) Štatistickému úradu SR s cieľom:
•	Zlepšovania sociálnej štatistiky vrátane harmonizovaných údajov o príjme, zdravotnom stave, školstve, bývaní, demografii a charakteristike zamestnanosti.
•	Zdokonaľovania systému zberu a spracovania údajov pre ročné a štvrťročné finančné účty a  zberu finančných súvah prostredníctvom zavedenia produktívneho systému.
•	Prípravu nového informačného systému pre štatistiky o železe a oceli podľa príslušných nariadení Európskej komisie pre referenčné roky 2003 – 2009.

2003-004-995-03-06 - Posilňovanie štatistického informačného systému o zdravotnom stave a jeho harmonizácia s požiadavkami EÚ

Ústav zdravotníckych informácií a štatistiky (rozpočtová organizácia Ministerstva zdravotníctva SR) je jediným poskytovateľom celoštátnych údajov o zdravotníctve v Slovenskej republike.

Aby sa dosiahol plný súlad s príslušným acquis, bude podpora PHARE (prostredníctvom twinning light, technickej pomoci a dodávky zariadenia) pomáhať Ústavu zdravotníckych informácií a štatistiky (hlavne odboru informačnej sústavy zdravotníctva) pri dokončovaní harmonizácie metód štatistických prieskumov (zber, spracovanie a vyhodnocovanie zdravotníckych údajov) a príprave nových technológií spracovania zdravotníckych údajov, ktoré sa majú následne implementovať v dátovom stredisku. Toto povedie k vzniku systému, ktorý bude konzistentný so štandardnou metodológiou používanou v EÚ.

Regionálna politika a koordinácia štruktúrnych nástrojov

Grantové schémy by sa mali chápať ako doplnok k pomoci, ktorá bola poskytnutá v rámci Národného programu 2002, s dôrazom na budovanie kapacít na regionálnej a miestnej úrovni a na vytvorenie potrebnej platformy, ktorá bude potrebná pre absorbovanie finančných prostriedkov prostredníctvom projektov a iniciatív oprávnených získať finančné prostriedky zo štruktúrnych fondov.

Grantové schémy ako doručovateľské mechanizmy sú vhodné na posilňovanie regionálnych a miestnych kapacít. Prostredníctvom grantovej schémy je možné financovať veľký počet malých projektov v množstve regiónov a tieto financie budú súčasťou finančných prostriedkov miestnych prijímateľov (beneficientov). Pravidlá, podľa ktorých pracujú grantové schémy, zabezpečujú transparentnosť, spoľahlivosť a rozširujú zodpovednosť za výber projektov na širší okruh ľudí a inštitúcií.  

2003-004-995-03-07 – Podpora na prípravu miestnych a regionálnych projektov grantovej schémy

Do dátumu  vstupu musí byť Slovenská republika schopná riadiť pomoc v oblasti hospodárskej a sociálnej súdržnosti prijatej prostredníctvom štruktúrnych fondov v súlade s príslušnými nariadeniami ES. Napriek tomu však bola schopnosť tvoriť rozvojové projekty vyhodnotená ako slabý článok  v príprave na kohézny a štruktúrne fondy. Tento projekt prispeje k riešeniu tohto problému podporením technickej prípravy projektov, ktoré budú mať nárok na pomoc z kohézneho a štruktúrnych fondov.

Okrem toho PHARE bude tiež financovať technickú pomoc pre zavedenie on-line, elektronického podávania žiadostí a „informačného systému o projektoch”, ktoré sa budú používať s cieľom riadenia programu (bude sa inštalovať na Ministerstve výstavby a regionálneho rozvoja SR). Využívanie takýchto informačných systémov je štandardným postupom v členských štátoch EÚ a vybudovanie výpočtového monitorovacieho systému je požiadavkou vyplývajúcou z terajších nariadení k štruktúrnym fondom. Pre maximalizáciu svojho prínosu by sa mal navrhovaný informačný systém plne integrovať do národného monitorovacieho systému, ktorý sa práve pripravuje (finančne podporovaný z prostriedkov Národného programu PHARE 2001).

2003-004-995-03-08 – Podpora inovatívnym malým a stredným podnikom (SISME)

Nedostatkom Slovenskej republiky je slabá konkurencieschponosť, čiastočne kvôli nedostatku inovácií v porovnaní s členskými štátmi EÚ. Od začiatku deväťdesiatych rokov sa počet výskumných pracovníkov znížil na polovicu a investície do výskumu a rozvoja klesli na približne 1 % hrubého domáceho produktu (HDP). 

Grantová schéma sa bude zameriavať na malé a stredné podniky, ktoré majú potenciál rastu spôsobený zavádzaním nových technológií a bude podporovať inovačné projekty. Bude sa zameriavať hlavne na a) vývoj nových výrobkov alebo inováciu už existujúcich výrobkov, a/alebo b) zlepšenie výrobných procesov. Očakáva sa, že inovácia, keď bude vhodne podporená, by mohla viesť k zvýšeniu predajnej hodnoty a/alebo zníženiu výrobných nákladov v príslušných podnikoch, ktoré by tak boli lepšie pripravené obstáť v otvorenej medzinárodnej konkurencii.
 
2003-004-995-03-09 – Grantová schéma pre rozvoj turistického ruchu

Na Slovensku existuje veľký potenciál pre rozvoj turistického ruchu a turistický ruch zohráva stále dôležitejšiu úlohu v miestnom hospodárstve, predovšetkým v niektorých vidieckych regiónoch Slovenska.

Tento projekt vychádza zo skúseností získaných z predchádzajúcich podobných programov úspešne implementovaných, spolufinancovaných PHARE a slovenskou vládou. Toto je jasný dôkaz, že vhodne určené finančné stimulačné nástroje nachádzajú veľkú odozvu v tomto sektore a pôsobia ako hlavný katalyzátor regionálneho rozvoja. Táto grantová schéma sa bude zameriavať na podporu:

•	produktívnych investícií malých a stredných podnikov do rozvoja turistického sektora (napr. výstavba nových ubytovacích zariadení, zvyšovanie úrovne a rekonštrukcia už existujúcich ubytovacích zariadení, atď.).
•	aktivít miestnych a regionálnych združení turistického ruchu a partnerských organizácií pôsobiacich v odvetví rozvoja turistického ruchu (napr. miestny, regionálny a medziregionálny strategický sektor a/alebo plány na rozvoj produktov, prieskum trhu, účasť na veľtrhoch turistického ruchu, príprava informačných letákov, brožúr atď. určených pre propagačné a informačné kampane, atď.).

2003-004-995-03-10 – Grantová schéma na podporu rovnosti príležitostí a spoločenského začlenenia

Grantová schéma na podporu rovnosti príležitostí a spoločenského začlenenia sa bude používať na overovanie programov, posilňovanie plánovacích štruktúr, postupov, ako aj absorbčných kapacít, ktoré budú potrebné pre riadenie a implementáciu projektov podporovaných z Európskeho sociálneho fondu na národnej, regionálnej a miestnej úrovni.

Táto grantová schéma bude financovať projekty typu ESF zamerané na podporu rozvoja činností napomáhajúcich začlenenie do pracovného trhu a činností zameriavajúcich sa na tri hlavné priority: 1) posilňovanie rovnakých príležitostí na pracovnom trhu a spoločenské začlenenie; 2) podporu zamestnanosti spoločensky ohrozených skupín a 3) rovnaké príležitosti pre ženy a mužov a zosúladenie rodinného a pracovného života.
  
2003-004-995-03-11 – Iniciatíva  pre vonkajšiu hranicu

Finančné prostriedky PHARE boli vyčlenené na podporu činností na budúcej vonkajšej hranici EÚ s Ukrajinou, t. j. na spoločenské a hospodárske aktivity cezhraničného charakteru.

Táto pomoc sa zameriava na zmierňovanie rizika vytvorenia nových deliacich čiar na budúcich hraniciach únie a rozvíjanie dobrých susedských cezhraničných vzťahov a prípravu na nadchádzajúce programy INTERREG na budúcej vonkajšej hranici EÚ.

Projekt bude podporovať založenie fondu malých projektov na financovanie akcií typu ľudia ľuďom a infraštruktúrne projekty malého rozsahu (okrem iného doprava a životné prostredie) so skutočným cezhraničným dosahom.

2003-004-995-03-12 - Vytvorenie administratívnych kapacít pre implementáciu iniciatívy Equal v Slovenskej republike

Iniciatíva Equal overuje nové spôsoby odstraňovania diskriminácie a nerovnosti, s ktorými sa stretávajú zamestnaní ľudia a tí, ktorí si hľadajú prácu. Kľúčové princípy iniciatívy Equal sú medzinárodná spolupráca, inovácia, zapojenie a posilnenie úlohy cieľových skupín (empowerment), tematický a partnerský prístup, diseminácia a mainstreaming (v súvislosti s rovnosťou šancí). Aktivity iniciatívy Equal spočívajú na štyroch pilieroch európskej stratégie zamestnanosti: zamestnateľnosť, podnikateľstvo, prispôsobivosť a rovnosť príležitostí žien a mužov.

Iniciatíva Equal sa implementuje v rámci nariadení štruktúrnych fondov a špecifickejšie cez Európsky sociálny fond. V Slovenskej republike bolo ako riadiaci orgán pre iniciatívu Equal určené Ministerstvo práce, sociálnych vecí a rodiny SR. Ministerstvo už podniklo niektoré kroky, aby sa pripravilo na účasť v tejto iniciatíve spoločenstva. V tejto súvislosti sa však potreba inštitucionálneho posilňovania a zdokonaľovania zručností stala zjavnou. Na plné využitie iniciatívy Equal bude Ministerstvu práce, sociálnych veci a rodiny SR poskytnutá pomoc PHARE (twinning).

2003-004-995-03-13 - Príprava pre riadenie projektov ESF

Ministerstvo práce, sociálnych vecí a rodiny SR zodpovedá za prípravu a implementáciu národného akčného plánu zamestnanosti SR. Okrem toho zodpovedá za sektorový operačný program rozvoja ľudských zdrojov (SOP ĽZ) a jednotný programovací dokument cieľ 3 pre bratislavský kraj (JPD Cieľ 3 BA). 

Sekcia riadenia európskeho sociálneho fondu (sekcia ESF), vytvorená na ministerstve, zodpovedá za riadenie programovania a implementácie prác týkajúcich sa ESF.

Pre rýchle absorbovanie a maximálny dosah očakávanej podpory ESF by sa mali výrazne zlepšiť administratívne kapacity a zručností riadenia projektov. Čerpanie pomoci ESF bude pravdepodobne  obmedzovať nedostatok vysoko kvalitných návrhov projektov, ktoré by sa mohli hneď implementovať.

Podpora PHARE (twinning light) sa bude zameriavať na navrhnutie administratívnych a riadiacich postupov na regionálnej úrovni zodpovedných za programovanie a úlohy zabezpečovania kvality. Technická pomoc sa bude sústreďovať na školenia pracovníkov sprostredkovateľských orgánov na krajskej a okresnej úrovni, ktorí zodpovedajú za aktivity ESF. Táto pomoc doplní predchádzajúcu podporu z PHARE poskytnutú v rámci Národného programu 2001 a 2002.

2003-004-995-03-14 – Posilňovanie regionálnych a miestnych kapacít určených na riadenie a implementáciu štruktúrnych fondov

Cieľom tohto projektu je financovať vyškolenie určitého počtu cieľových skupín tým, že sa im odovzdajú potrebné zručnosti (školenie sa bude poskytovať priamo „predkladateľom projektov/ prijímateľom“ a projektovým manažérom, a tiež sa bude súčasne poskytovať na podporu budovania  akreditovaných školiacich kapacít Ministerstva výstavby a regionálneho rozvoja SR). Tento projekt tiež umožní všetkým zúčastneným stranám využiť príležitosti poskytnuté grantovými schémami.

Pomoc PHARE by tiež mala prispieť k vybudovaniu informačnej siete a komunikačných kanálov medzi regiónmi a miestnymi aktérmi a zvýšiť informovanosť verejnosti o možnostiach ponúkaných finančných prostriedkov zo štruktúrnych fondov.

Životné prostredie

2003-004-995-03-15 – Budovanie inštitúcií a kapacít v sektore životného prostredia

Tento projekt sa bude zameriavať na uplatňovanie acquis v oblasti životného prostredia, hlavne s ohľadom na smernicu Rady 91/692/EEC o štandardizácii a racionalizácii správ o implementovaní určitých smerníc EÚ o životnom prostredí a príslušných predpisov, nariadenie Rady 1210/90 zmenené a doplnené nariadením Rady 933/1999 o založení EEA (Európska agentúra pre životné prostredie) a EIONET vrátane účasti verejnosti, smernicami o ochrane ovzdušia 96/62/EC, 92/62/EC, 99/30/EC, 97/101/EC, 2000/69/EC a smernicami týkajúcimi sa odpadu, vody a prírody, ako aj ďalšími smernicami, ktoré sa preberajú a implementujú.

PHARE (hlavne spojenie twinning a investičnej pomoci) bude podporovať okrem iného národnú sieť EEA, kapacity riadenia, monitorovania a vynutiteľnosti na Slovenskom inšpektoráte pre životné prostredie a Slovenskom hydrometeorologickom ústave v oblasti znečistenia ovzdušia.

2003-004-995-03-16 – Systém monitorovania biologickej bezpečnosti

PHARE bude pomáhať príslušným slovenským orgánom (twinning a investície) pri reorganizácii siete terajších vedeckých inštitúcií na národný systém schopný zisťovať a kvantifikovať geneticky modifikované organizmy (GMO) v Slovenskej republike.

Nariadenia EÚ 18/2002/EC a 98/81/EC vyžadujú systém schopný identifikovať a kvantifikovať prítomnosť znečistenia geneticky modifikovanými organizmami, ktoré vznikajú v dôsledku rôznych aktivít človeka. Existuje tu naliehavá potreba vybudovať a zaviesť progresívne analytické metódy a postupy schopné identifikovať a určiť tieto prvky. Riadenie inšpekcií, ako aj riadenie laboratórií sa budú musieť skvalitniť. Je potrebné vykonať detekciu geneticky modifikovaných organizmov, ich kvantifikáciu a molekulárnu charakterizáciu  analytickými nástrojmi. Školenia a aktivity zamerané na oboznamovanie verejnosti budú tiež súčasťou tohto projektu.

2003-004-995-03-17 - Implementácia smerníc Rady o elektrickom a elektronickom odpade

Tento projekt sa zameriava (prostredníctvom podpory twinning) na posilňovanie Ministerstva životného prostredia SR prostredníctvom vybudovania inštitucionálnych a organizačných štruktúr určených pre implementáciu dvoch nových smerníc: smernica 2002/95/EC Európskeho parlamentu a Rady z 27. januára 2003 o obmedzení používania určitých nebezpečných látok v elektrických a elektronických zariadeniach^1 a smernica 2002/96/EC Európskeho parlamentu a Rady z 27. januára 2003 o odpade z elektrických a elektronických zariadení (WEEE).^2

^1 úradný vestník EÚ L 037, 13/02/2003, strany 0019 - 0023

^2 úradný vestník EÚ L 037, 13/02/2003, strany 0024 - 0039

Projekt podporuje zlepšenie organizačných a technických podmienok zberu zariadení po ukončení životnosti v priemysle.

Sociálna politika a zamestnanosť

2003-004-995-03-18 – Posilňovanie dohľadu a kontroly nákazlivých chorôb v Slovenskej republike

Hlavným cieľom tohto projektu je ukončiť implementáciu acquis týkajúceho sa dohľadu a kontroly nákazlivých chorôb.

Návrh „Národného plánu opatrení pri výskyte závažných epidemiologických udalostí“, ktorý pripravilo Ministerstvo zdravotníctva SR, zahŕňa o. i. systém včasného varovania (SVV) (podľa rozhodnutia Komisie 2000/57/EC z 22. decembra 1999 o „Systéme včasného varovania a reakcie na prevenciu a kontrolu nákazlivých chorôb” podľa Rozhodnutia 2119/98/EC Európskeho parlamentu a Rady) a systém implementácie a vyhodnocovania epidemiologických opatrení.

Podpora PHARE (twinning, technická pomoc a dodávka zariadení) sa bude poskytovať s cieľom harmonizovať slovenský monitorovací systém nákazlivých chorôb so štandardmi EÚ, zdokonaliť systém včasného varovania (SVV) tak, aby bol kompatibilný so sieťami EÚ. Pomoc bude tiež určená na školenie personálu, rozšírenie siete národných referenčných centier (NRC) (pomocou dodávky zariadení a vývoja softwaru) a implementovanie systému kvality laboratórnej bezpečnosti v NRC a pre vonkajší systém zabezpečenia kvality v klinických mikrobiologických laboratóriách.
 
Spolupráca v oblasti spravodlivosti a vnútra

2003-004-995-03-19 – Posilňovanie prijímacích kapacít pre žiadateľov o azyl v Slovenskej republike

Predkladaný projekt je zameraný na zvyšovanie prijímacích kapacít v súvislosti s predpokladaným prudkým nárastom počtu žiadateľov o azyl. Oficiálne štatistické údaje, ktoré sú k dispozícii, ukazujú, že počet žiadateľov o azyl v Slovenskej republike vzrástol z 96 žiadostí v roku 1993 na takmer 10 000 v roku 2002. Hlavne za posledné tri roky bol zaregistrovaný značný nárast žiadostí o azyl.

Vzhľadom na novú situáciu sa vláda rozhodla v apríli 2001 prijať mimoriadne opatrenia, medzi ktoré patrilo dočasné ubytovanie žiadateľov o azyl vo vojenských stanoch a potom následne transformácia bývalej vojenskej základne na nový záchytný tábor pre utečencov v Rohovciach v polovici septembra 2001. Naďalej sa zhoršujúca situácia prinútila Ministerstvo vnútra SR otvoriť nedávno ďalší azylový tábor v Ružomberku na strednom Slovensku.

Aby sa zabezpečili vhodné podmienky pre zvyšujúci sa počet žiadateľov o azyl, vybuduje sa nový azylový tábor v Humennom (východné Slovensko), ktorý by mal poskytnúť ubytovanie pre približne 450 utečencov. PHARE  bude spolufinancovať rekonštrukciu a opravu bývalých vojenských kasární určených ako prijímacie zariadenie.
 
2003-004-995-03-20 - Založenie EURODAC v Slovenskej republike

Podľa nariadenia Rady (EC) číslo 2725/2000, cieľom systému EURODAC je pomáhať určiť, ktorý členský štát má byť zodpovedný podľa Dublinskej konvencie za overovanie žiadosti o azyl predloženej v nejakom členskom štáte a uľahčovať aplikáciu Dublinskej konvencie podľa podmienok stanovených týmto nariadením.

Každý členský štát bude okamžite odoberať otlačky všetkých prstov každého žiadateľa o azyl a pošle ich do centrálnej jednotky v Luxemburgu, kde sa budú porovnávať údaje o otlačkoch dodaných ďalšími členskými štátmi a tými, ktoré sú už uložené v centrálnej databáze. Tento prenos musí byť kódovaný a prenesené údaje musia byť už spracované národným automatizovaným systémom na identifikáciu otlačkov prstov (AFIS) do formátu „ANSI/NIST” (vysokokvalitné rozlíšenie). Aby sa takéto rozlíšenie dosiahlo, používajú sa live snímače na odoberanie otlačkov prstov. Kvôli bezpečnosti prenosu by sa mala okrem zaslania kódovaných údajov použiť sieť „TESTA”.

Aby sa splnilo nariadenie číslo 2725/2000, PHARE (prostredníctvom twinningu a investícií) bude pomáhať Slovenskej republike zapojiť jej národný kontaktný bod EURODAC vybavený kódovacím a dekódovacím softwarom na forenznom inštitúte (Kriminalistický a expertízny ústav) policajného zboru do siete TESTA. Projekt bude tiež spolufinancovať nákup pracovných staníc s live snímačmi pre Úrad hraničnej a cudzineckej polície a zdokonalenie už existujúceho národného softwaru AFIS, ktorý bude komunikovať s centrálnou jednotkou v Luxemburgu. 

2003-004-995-03-21 – Modernizácia technického zariadenia na slovenských medzinárodných letiskách (Bratislava, Košice, Poprad-Tatry)

Adekvátne riadenie a ochrana  vonkajších hraníc EÚ sú kľúčovými prioritami schengenského akčného plánu. Tri slovenské letiská (Bratislava, Košice a Poprad-Tatry – budúce vonkajšie hranice EÚ) nie sú ešte v tomto ohľade adekvátne vybavené podľa posledného hĺbkového hodnotenia odborníkov z členských krajín (peer review) v oblasti spravodlivosti a vnútra uskutočnené v rokoch 2001 a 2002.

Misia zdôraznila potrebu efektívnej kontroly slovenských hraníc vrátane jeho medzinárodných letísk, špecializovanými vyškolenými profesionálmi, vhodne vybavenými s právomocami vysporiadať sa so zločinmi na hraniciach. Toto je obzvlášť dôležité pre boj s nelegálnou imigráciou a pre zabránenie obchodu s ľuďmi a ekonomickému zneužívaniu migrantov. Hoci Slovenská republika už urobila v tejto súvislosti niekoľko opatrení, je ešte potrebné zlepšiť bezpečnostný dozor na troch slovenských medzinárodných letiskách prostredníctvom kontroly a monitorovania toku osôb. PHARE bude spolufinancovať inštalovanie kamerového monitorovacieho systému (rotačné a statické kamery budú nainštalované vo vonkajších aj vnútorných priestoroch letiska na každom z troch medzinárodných letísk - Bratislava, Košice a Poprad-Tatry).

2003-004-995-03-22 – Posilňovanie účinnosti súdnictva

Podpora PHARE (technická pomoc) sa bude poskytovať príslušným slovenským úradom s cieľom novelizovať občiansky zákonník, obchodné zákony a zákon o konkurze a vyrovnaní vrátane školení sudcov zo špecializovaných konkurzných súdov. Zmeny a doplnenia týkajúce sa občianskeho zákonníka sa budú hlavne zameriavať na finalizáciu časti zaoberajúcej sa správnym právom, ktorý sa má prijať v roku 2004.

Okrem toho bude PHARE  spolufinancovať  vybudovanie „systému riadenie dokumentov“ na 8 krajských súdoch, ktorý má byť doplnený na vyše 55 okresných súdoch (plne financovaný slovenskou vládou). Zavedenie systému riadenia obehu dokumentov na súdoch bude ďalej urýchľovať vybavovanie prípadov a zvýši účinnosť práce tým, že sa nahradia papierové dokumenty elektronicky dostupnými dokumentmi.

Pomoc PHARE 2003 doplní úsilie vlády SR a ukončí program komputerizácie súdnictva (PHARE 1998, 1999 a 2000).

2003-004-995-03-23 – Zosúladenie s kritériami EÚ o policajnej spolupráci a boji proti zločinu

Kľúčovým aspektom medzinárodného boja proti terorizmu a organizovanému zločinu je schopnosť rýchle a spoľahlivo identifikovať zločincov. Jedinou spoľahlivou metódou identifikácie je ešte stále analýza DNA.

Podpora z PHARE sa poskytne forenznému ústavu (Kriminalistický a expertízny ústav) ako pomoc na skvalitnenie troch laboratórií, ktoré budú vykonávať analýzy DNA (v Bratislave, Banskej Bystrici a Košiciach) a na školenia pracovníkov (prostredníctvom twinning light) o využívaní a implementácii nových DNA technológií. PHARE bude predovšetkým spolufinancovať nákup zariadenia, ktoré sa má dodať do týchto laboratórií na založenie národnej databázy DNA [podľa nariadenia Rady z 25. júna 2001 o výmene výsledkov analýz DNA, majú členské štáty budovať európske štandardy analyzovania výsledkov v súlade s vedecky testovanou a schválenou technológiu DNA založenou na štúdiách vykonávaných v rámci pracovnej skupiny DNA Európskej siete forenzných ústavov (ENFSI)]. 

2003-004-995-03-24 - Boj proti praniu špinavých peňazí

Slovenský trestný zákonník a trestný poriadok sú plne v súlade s konvenciou o ochrane finančných záujmov Európskych spoločenstiev. V roku 2002 vstúpili do účinnosti príslušné zmeny a doplnenia slovenskej legislatívy, čo tiež prispelo k zosúladeniu s prvou smernicou EÚ o praní špinavých peňazí 91/308 a druhou smernicou EÚ o praní špinavých peňazí 2001/97.

V Slovenskej republike vedie boj proti praniu špinavých peňazí Úrad finančnej polície (Ministerstvo vnútra SR) a v rámci tohto úradu odbor finančného spravodajstva (OFS).

Hlavnými nedostatkami, ktoré v súčasnosti bránia OFS bojovať proti praniu špinavých peňazí účinnejšie, je nedostatok modernej technológie (IT a špeciálny analytický software) a adekvátne skúsenosti s finančným vyšetrovaním. Prekonanie týchto nedostatkov je cieľom tohto projektu.

PHARE bude financovať okrem iného školenie (twinning light) 20 expertov OFS o analýze finančného spravodajstva zamerané na širokospektrálne finančné vyšetrovanie, vývoj spomínaného softwaru (technická pomoc) s integrovaným analytickým nástrojom pre automatický zber, uskladňovanie a spracovanie informácií, podporu komunikačných tokov automatizovaných údajov a informácií. PHARE bude tiež spolufinancovať nákup hardwaru pre operačný systém (pracovné stanice, servery, tlačiarne, skenery, licencie na analytický software, atď.).

Colná únia

2003-004-995-03-25 - Dodávka vybavenia do slovenského colného laboratória

Aby bolo možné určiť autentickosť a skutočný pôvod niektorých poľnohospodárskych komodít, bude slovenské colné laboratórium vybavené nasledujúcimi prístrojmi: nukleárna magnetická rezonancia (NMR) umožňujúca identifikáciu špecifických organických molekúl, na základe čoho bude možné identifikovať čas a miesto pôvodu poľnohospodárskych výrobkov a izotopový hmotnostný spektomer  (GC IR MS) na identifikáciu izotopov vo vzorkách tovaru. Tento sa bude používať hlavne na určovanie biologického a regionálneho pôvodu tovaru – autentickosti prírodného liehu, prírodných aromatických látok, prírodných ovocných štiav, medu atď.

Opodstatnenosť poskytnutia vyššie uvedeného vybavenia pre slovenské colné laboratórium sa viaže na zavedenie spoločnej poľhospodárskej politiky EÚ, potrebu zabezpečiť efektívnu implementáciu colnej legislatívy pre dovoz, vývoz a tranzit tovarov podliehajúcich zdaneniu, správu daní na dovoz liehu, piva, vína a tabaku, ako aj určenie pôvodu tovaru pre preferenčný režim. 

2003-004-995-03-26 - Röntgenový inšpekčný systém na ochranu budúcej vonkajšej hranice EÚ

V rámci predvstupového procesu sa očakáva, že Slovenská republika zdokonalí colné kontrolné zariadenia na hraniciach s Ukrajinou, na ktorých je obzvlášť vysoký výskyt pašovania. Cieľom je zabezpečiť účinnú ochranu hraníc v súlade s acquis.

Slovenská colná správa nie je ešte vybavená nástrojmi umožňujúcimi rýchlu kontrolu celých kontajnerov a kamiónov bez potreby otvorenia kontajneru alebo kamiónu. Existujúce röntgenové zariadenia, ktoré používa colná správa, umožňujú iba kontrolu menších zásielok, čo vyžaduje vyloženie a otvorenie zásielok.
 
Pevné a mobilné skríningové zariadenie umožní identifikáciu skutočného obsahu kontajnerov a kamiónov, ktoré možno boli deklarované ako prázdne alebo vezúce iný náklad. Cieľom je zaviesť metódy orientované na riziko a selektívne kontrolné postupy na slovensko-ukrajinskej hranici na zlepšenie prevencie a zadržanie a súčasne uľahčiť prechod hraníc dôveryhodným pasažierom a transportom. Pevný röntgenový systém sa bude inštalovať na hraničnom prechode vo Vyšnom Nemeckom a doplní  inšpekčné zariadenia v kontrolnej hale, ktoré boli vybudované v rámci projektu financovaného z PHARE v roku 1998. Mobilný röntgenový systém sa bude využívať pre cestné a železničné vozidlá na východnej hranici EÚ a na vnútrozemských hraničných stanovištiach.

2. Rozpočet

č. CRIS | podprogram | príspevok PHARE

Budovanie
inštitúcií (IB)

Investície (I)

PHARE
spolu I+IB

2003-004-995-01-01 | Modernizácia slovenskej štátnej služby a verejnej služby | 1.7 | - | 1.7
2003-004-995-01-02 | Podpora reformy verejnej správy | 1.1 | - | 1.1
2003-004-995-01-03 | Boj proti korupcii | 0.9 | - | 0.9
2003-004-995-01-04 | Nealokovaný rozpočet na budovanie inštitúcií | 3.0 | - | 3.0
2003-004-995-01-05 | Podpora ďalšej integrácie Rómov v oblasti výchovy a vzdelávania | 0.89 | 0.11 | 1.0
2003-004-995-01-06 | Zlepšenie prístupu Rómov k zdravotnej starostlivosti | 0.63 | 0.62 | 1.25
2003-004-995-02-01 | Správa územia a katastrálna infraštruktúra | 1.75 | 1.35 | 3.1
2003-004-995-03-01 | Podpora implementácie rizikovo orientovaného dohľadu | 1.25 | - | 1.25
2003-004-995-03-02 | Podpora poľnohospodárskeho potravinového reťazca v rámci celkovej potravinovej bezpečnosti | 0.15 | 1.85 | 2.0
2003-004-995-03-03 | Veterinárne a fytosanitárne hraničné inšpekčné body – II. fáza  (hraničný inšpekčný bod bratislavské letisko) | 0.1 | 0.4 | 0.5
2003-004-995-03-04 | Ochrana zvierat počas transportu | 0.3 | - | 0.3
2003-004-995-03-05 | Uplatňovanie nového acquis v oblasti štatistiky | 2.18 | 0.12 | 2.3
2003-004-995-03-06 | Posilňovanie štatistického informačného systému o zdravotnom stave a jeho harmonizácia s požiadavkami EÚ | 0.4 | 0.2 | 0.6
2003-004-995-03-07 | Posilňovanie dohľadu a kontroly nákazlivých chorôb v Slovenskej republike | 1.01 | 00.54 | 1.55
2003-004-995-03-08 | Podpora na prípravu miestnych a regionálnych projektov grantovej schémy | 1.0 | 5.0 | 6.0
2003-004-995-03-09 | Podpora inovatívnym malým a stredným podnikom (SISME) | 0.4 | 2.7 | 3.1
2003-004-995-03-10 | Grantová schéma pre rozvoj turistického ruchu | 0.2 | 3.3 | 3.5
2003-004-995-03-11 | Grantová schéma na podporu rovnosti príležitostí a spoločenského začlenenia | - | 2.5 | 2.5
2003-004-995-03-12 | Iniciatíva  pre vonkajšiu hranicu | - | 1.4 | 1.4
2003-004-995-03-13 | Vytvorenie administratívnych kapacít pre implementáciu iniciatívy EQUAL v Slovenskej republike | 0.3 | - | 0.3
2003-004-995-03-14 | Príprava pre riadenie projektov ESF | 1.5 | - | 1.5
2003-004-995-03-15 | Posilňovanie regionálnych a miestnych kapacít určených na riadenie a implementáciu štruktúrnych fondov | 2.4 | - | 2.4
2003-004-995-03-16 | Budovanie inštitúcií a kapacít v sektore životného prostredia | 0.57 | 0.43 | 1.0
2003-004-995-03-17 | Systém monitorovania biologickej bezpečnosti | 0.3 | 0.9 | 1.2
2003-004-995-03-18 | Implementácia smerníc Rady o elektrickom a elektronickom odpade | 0.4 | - | 0.4
2003-004-995-03-19 | Posilňovanie prijímacích kapacít pre žiadateľov o azyl v Slovenskej republike | - | 1.9 | 1.9
2003-004-995-03-20 | Založenie EURODAC v Slovenskej republike | 0.23 | 0.67 | 0.9
2003-004-995-03-21 | Modernizácia technického zariadenia na slovenských medzinárodných letiskách (Bratislava, Košice, Poprad-Tatry) | - | 1.5 | 1.5
2003-004-995-03-22 | Posilňovanie účinnosti súdnictva | 0.33 | 1.27 | 1.6
2003-004-995-03-23 | Zosúladenie s kritériami EÚ o policajnej spolupráci a boji proti zločinu | 0.15 | 1.65 | 1.8
2003-004-995-03-24 | Boj proti praniu špinavých peňazí | 0.2 | 0.8 | 1.0
2003-004-995-03-25 | Dodávka vybavenia do slovenského colného laboratória | 0.078 | 1.172 | 1.25
2003-004-995-03-26 | Röntgenový inšpekčný systém na ochranu budúcej vonkajšej hranice EÚ | - | 3.3 | 3.3
| Spolu | 23.418 | 33.682 | 57.1
(Čísla v rozpočtovej tabuľke sú iba indikatívne)

V súlade so Smernicou PHARE 1999 a upravenou Smernicou 2002 musia byť všetky investičné projekty podporované PHARE spolufinancované z národných verejných prostriedkov.

Príspevok spoločenstva môže dosahovať výšku 75 % celkových oprávnených^3 verejných nákladov.

^3 dane nie sú oprávnenou položkou k spolufinancovaniu

Spolufinancovanie projektov budovania inštitúcií zabezpečí príjemca (beneficient), ktorý bude znášať infraštruktúrne a prevádzkové náklady na realizáciu prostredníctvom financovania ľudských a ostatných zdrojov potrebných pre efektívnu a účinnú absorpciu pomoci PHARE.

3.	Realizačné dojednania

a.) Finančné a projektové riadenie kandidátskou krajinou

Program bude riadený v súlade s postupmi rozšíreného decentralizovaného implementačného systému (EDIS) PHARE tak, ako to stanovujú Akreditačné rozhodnutie EDIS a Dohoda o implementácii EDIS (Implementačná dohoda EDIS; IDE) uzavreté medzi Slovenskou republikou a komisiou.^4 Pred uzavretím spomínanej dohody sa bude implementácia výnimočne riadiť postupmi decentralizovaného implementačného systému (DIS) PHARE.^5 Rozšírená decentralizácia sa však bude uplatňovať najneskôr od dátumu vstupu.

^4 v súlade s pravidlami stanovenými v nariadení Rady 1605/2002 (finančné nariadenie), predovšetkým článok 164, nariadení Komisie 2342/2002 (implementačné pravidlá finančného nariadenia) a prílohách nariadenia Rady 1266/1999

^5 v súlade s pravidlami stanovenými v nariadení Rady 1605/2002 (finančné nariadenie), nariadení Komisie 2342/2002 (implementačné pravidlá finančného nariadenia) a prílohách nariadenia Rady 1266/1999

Národný koordinátor zahraničnej pomoci (NAC) bude zodpovedať za programovanie a monitorovanie programov PHARE. Splnomocnenec pre Národný fond (NAO) a splnomocnenci pre program (PAO) budú zabezpečovať, aby sa programy realizovali v súlade s postupmi uvedenými v Dohode o implementácii EDIS a/alebo manuáli DIS a ostatnými inštrukciami Komisie, a aby všetky kontrakty potrebné na implementáciu Finančného memoranda boli uzatvorené podľa stanovených postupov a predpísaných dokumentov najaktuálnejšie vydaných Európskou komisiou pre implementáciu vonkajšieho opatrenia. NAC a NAO budú spoločne zodpovedať za koordináciu medzi PHARE (vrátane PHARE CBC), ISPA a SAPARD, ako aj kohéznym a štruktúrnymi fondmi.

Národný fond (NF) na Ministerstve financií SR, pod vedením NAO, bude dozerať nad finančným riadením programu a  bude zodpovedať za podávanie správ Európskej komisii. NAO bude zodpovedať za finančné riadenie prostriedkov PHARE. Zabezpečí, aby  sa dodržiavali pravidlá, predpisy a postupy PHARE pri obstarávaní, podávaní hlásení a finančnom riadení, ako aj pravidlá štátnej pomoci spoločenstva, a že  systém informovania o projektoch je funkčný. Bude tiež zodpovednosť za podávanie hlásení o všetkých podozrivých a skutočných prípadoch podvodov a nezrovnalostí. NAO bude niesť zodpovednosť za finančné prostriedky programu PHARE, až kým sa program neuzavrie.

b.) Veľkosť projektov

Všetky projekty budú väčšie než 2 milióny € okrem projektov v týchto oblastiach: 

č. CRIS

podprogram

PHARE
spolu I+IB

2003-004-995-01-01 | Modernizácia slovenskej štátnej služby a verejnej služby | 1.7
2003-004-995-01-02 | Podpora reformy verejnej správy | 1.1
2003-004-995-01-03 | Boj proti korupcii | 0.9
2003-004-995-01-05 | Podpora ďalšej integrácie Rómov v oblasti výchovy a vzdelávania | 1.0
2003-004-995-01-06 | Zlepšenie prístupu Rómov k zdravotnej starostlivosti | 1.25
2003-004-995-03-01 | Podpora implementácie rizikovo orientovaného dohľadu | 1.25
2003-004-995-03-03 | Veterinárne a fytosanitárne hraničné inšpekčné body – II. fáza  (hraničný inšpekčný bod bratislavské letisko) | 0.5
2003-004-995-03-04 | Ochrana zvierat počas transportu | 0.3
2003-004-995-03-06 | Posilňovanie štatistického informačného systému o zdravotnom stave a jeho harmonizácia s požiadavkami EÚ | 0.6
2003-004-995-03-07 | Posilňovanie dohľadu a kontroly nákazlivých chorôb v Slovenskej republike | 1.55
2003-004-995-03-12 | Iniciatíva  pre vonkajšiu hranicu | 1.4
2003-004-995-03-13 | Vytvorenie administratívnych kapacít pre implementáciu iniciatívy EQUAL v Slovenskej republike | 0.3
2003-004-995-03-14 | Príprava pre riadenie projektov ESF | 1.5
2003-004-995-03-16 | Budovanie inštitúcií a kapacít v sektore životného prostredia | 1.0
2003-004-995-03-17 | Systém monitorovania biologickej bezpečnosti | 1.2
2003-004-995-03-18 | Implementácia smerníc Rady o elektrickom a elektronickom odpade | 0.4
2003-004-995-03-19 | Posilňovanie prijímacích kapacít pre žiadateľov o azyl v Slovenskej republike | 1.9
2003-004-995-03-20 | Založenie EURODAC v Slovenskej republike | 0.9
2003-004-995-03-21 | Modernizácia technického zariadenia na slovenských medzinárodných letiskách (Bratislava, Košice, Poprad-Tatry) | 1.5
2003-004-995-03-22 | Posilňovanie účinnosti súdnictva | 1.6
2003-004-995-03-23 | Zosúladenie s kritériami EÚ o policajnej spolupráci a boji proti zločinu | 1.8
2003-004-995-03-24 | Boj proti praniu špinavých peňazí | 1.0
2003-004-995-03-25 | Dodávka vybavenia do slovenského colného laboratória | 1.25

c.) Konečný termín kontrahovania a vyplácania; konečný termín programovania

Všetky kontrakty musia byť uzatvorené do 30. novembra 2005. Všetky kontrakty musia byť realizované do 30. novembra 2006. Rozpočtové záväzky, ktoré neboli vyplatené do troch rokov od platného dátumu kontrahovania, budú vrátené. V prípade finančnej čiastky, s ktorou sa počíta v rámci nealokovaného rozpočtu budovania inštitúcií (č. CRIS 2003-004-995-01-04), projekty musia byť naprogramované a zadávacie podmienky odsúhlasené Delegáciou Európskej komisie v SR najneskôr do dátumu vstupu.
 
d.) Postup pre vyúčtovanie a vrátenie finančných prostriedkov

Postup vyúčtovania sa ustanoví v súlade s článkom 53 odstavca 5 Finančného nariadenia^6 a článku 42 Implementačných pravidiel k Finančnému nariadeniu^7. 

^6 Nariadenie Rady č. 1605/2002 z 25. júna 2002

^7 Nariadenie Komisie 2342/2002 z 23. decembra 2002

Akákoľvek dokázaná nezrovnalosť alebo podvod^8 odhalený kedykoľvek počas implementácie programu bude mať za následok vymáhanie finančných prostriedkov komisiou. 

^8 tak ako je stanovené pod číslom 8a (Audit a opatrenia proti podvodom kandidátskych krajín) tohto dokumentu

Ak sa ukáže, že implementácia nejakého opatrenia neoprávňuje k získaniu časti alebo celej pridelenej pomoci, bude komisia prípad vyšetrovať, a v prvom rade požadovať od prijímateľskej krajiny predloženie pripomienok v stanovenom časovom období a napravenie nezrovnalostí.

Na základe vyšetrenia spomínaného v predchádzajúcom odstavci môže komisia znížiť, zadržať alebo zrušiť pomoc týkajúcu sa daného opatrenia, ak vyšetrovanie odhalí nezrovnalosť, nevhodné spojenie finančných prostriedkov alebo nesplnenie jednej z podmienok Finančného memoranda, a akúkoľvek významnú zmenu ovplyvňujúcu povahu alebo podmienky implementácie opatrenia, pre ktoré sa nežiadal súhlas komisie. Akékoľvek zrušenie alebo zníženie pomoci bude mať za následok vymáhanie už vyplatených finančných prostriedkov. 

V tých prípadoch, kde komisia zváži, že nezrovnalosť nebola odstránená alebo že celá operácia alebo jej časť neoprávňuje na celú alebo časť udelenej pomoci, komisia vyšetrí prípad a bude vyžadovať od prijímateľskej krajiny predloženie pripomienok v stanovenom časovom období. Po prešetrení, ak prijímateľská krajina nevykonala žiadne nápravné opatrenia, môže komisia: 

a)	znížiť alebo zrušiť akúkoľvek zálohu
b)	zrušiť celú pomoc poskytnutú na príslušné opatrenie alebo jej časť. 

Komisia určí rozsah opravy, pričom bude brať do úvahy povahu nezrovnalosti a rozsah zlyhaní riadiacich a kontrolných systémov. 

Finančné prostriedky, ktoré sa nepoužijú do ukončenia programu, sa vrátia Európskej komisii. NAO predloží konečné písomné prehlásenie s príslušnou dokumentáciou dva mesiace po vykonaní všetkých platieb, ktorým preukáže celkovú nakontrahovanú a vyplatenú sumu. Priloží sa tiež potvrdenie z banky o existujúcich zostatkoch v NF /IA/ CFKJ.

Bez ohľadu na navrátenie nevyužitých a neoprávnených finančných prostriedkov po skončení platnosti Finančného memoranda môže byť vydaný dodatočný príkaz na ich vrátenie po záverečnom audite spoľahlivosti a konzistentnosti kontraktov a platieb, ako aj po nezávislom záverečnom audite ich súladu s ustanoveniami Finančného memoranda.

Splnomocnenec pre Národný fond zabezpečí vrátenie všetkých nevyužitých finančných prostriedkov alebo nesprávne vyplatených súm do 60 dní od dátumu oznámenia. Ak NAO nezaplatí dlžnú sumu spoločenstvu, prijímateľska krajina bude refundovať túto sumu komisii. Z oneskorených platieb sa bude účtovať úrok podľa pravidiel uvedených vo finančnom nariadení pre rozpočet spoločenstva.

e.) Finančné toky

Komisia prevedie finančné prostriedky na NF v súlade s Memorandom o porozumení podpísaným komisiou a Slovenskou republikou v decembri 1998. Finančné prostriedky budú prevedené na základe žiadosti NAO na osobitný bankový účet v €, ktorý otvorí a bude spravovať NF v Národnej banke.

aa.) Prevod finančných prostriedkov na Národný fond

Prvá platba do výšky 20 % finančných prostriedkov, ktorá sa má spravovať miestne, predstavujúca preddavok^9, sa prevedie na Národný fond po podpísaní Finančného memoranda a finančných dohôd medzi NF a implementačnými agentúrami (IAs)/ centrálnou finančnou a kontraktačnou jednotkou (CFKJ). Ustanovenia v článkoch 2 a 13 Memoranda o porozumení o Národnom fonde musia byť tiež dodržané. Okrem toho musí NAO predložiť komisii menovanie splnomocnencov pre program a popis systému s dôrazom na informačný tok medzi NF a IA/ CFKJ a spôsob, v ktorom sa budú vykonávať platby. 

^9 tak ako je stanovené v článku 81.1.b.i finančného nariadenia

Uskutočnia sa dve ďalšie platby, každá vo výške do 30 % prostriedkov, ktoré sa majú  spravovať miestne. Druhá platba sa uskutoční po vyplatení 5 % rozpočtu zo strany IAs a CFKJ. O tretiu platbu možno požiadať až vtedy, keď  bolo uvoľnených 35 % z celého rozpočtu, ktorý bol schválený. Štvrtá platba sa uskutoční po vyplatení 70 % z celkového schváleného rozpočtu a po uskutočnení všetkých výdavkov (t. j. plnom nakontrahovaní). Najneskôr dva mesiace po uskutočnení všetkých platieb predloží Národný fond konečné vyúčtovanie výdavkov, na ktorého základe sa uhradia všetky platby podľa záverečných overených výdavkov, ktoré vznikli, a ktoré sa budú rovnať uskutočneným platbám (záverečné vyúčtovanie).^10

^10 tak ako je stanovené v článku 105 implementačných pravidiel

NAO môže výnimočne žiadať o vyplatenie vyššieho percenta než je vyššie uvedené v súlade s postupmi stanovenými v Memorande o porozumení. Žiadne vyplatenie sa nemôže uskutočniť, ak sa nerešpektovali vyššie uvedené spúšťacie mechanizmy s výnimkou predchádzajúceho splnomocnenia z ústredia Európskej komisie. 

bb.) Prevod finančných prostriedkov na implementačné agentúry 

Národný fond prevedie finančné prostriedky na IAs, vrátane Centrálnej finančnej a kontraktačnej jednotky (CFKJ), v súlade s finančnými dohodami podpísanými medzi Národným fondom a IAs/ CFKJ. Bankové účty pre podprogramy budú otvorené v mene príslušnej implementačnej agentúry/ CFKJ, ktorá je zodpovedná za finančné riadenie podprogramu podľa článku 13 Memoranda o porozumení o zriadení Národného fondu. 

V rámci decentralizovaného implementačného systému (DIS) každú finančnú dohodu vopred schváli Európska komisia. V prípade, že Národný fond je sám platcom za CFKJ/ IA, prevod finančných prostriedkov z NF na CFKJ/ IA sa neuskutoční. Na čele CFKJ a implementačných agentúr stojí splnomocnenec pre program (PAO), ktorého po konzultácii s národným koordinátorom zahraničnej pomoci (NAC) vymenuje splnomocnenec pre Národný fond (NAO). Splnomocnenec pre program bude zodpovedný za všetky operácie, ktoré vykonáva príslušná CFKJ/ IA.

Pri kontraktoch s finančnými prostriedkami viazanými na záručnú dobu presahujúcu obdobia vyplácania programu vypočíta celkovú sumu finančných prostriedkov pre tieto zmluvy splnomocnenec pre program a potvrdí komisia, a prostriedky budú vyplatené implementačnej agentúre pred oficiálnym uzatvorením programu. Implementačná agentúra preberá plnú zodpovednosť za deponovanie finančných prostriedkov až do splatnosti poslednej platby a za použitie finančných prostriedkov poskytnutých v rámci týchto platieb v súlade s ustanoveniami o viazanosti. 

Implementačná agentúra ďalej preberá plnú zodpovednosť vo vzťahu k dodávateľom za plnenie povinností vyplývajúcich z ustanovení o viazanosti. Finančné prostriedky, ktoré sa zmluvným dodávateľom nevyplatili po uskutočnení posledných platieb, sa vrátia komisii. Prehľad o využití prostriedkov uložených na záručných účtoch – a predovšetkým o platbách uskutočnených z týchto účtov – ako aj o vzniknutých úrokoch bude raz ročne predkladať komisii splnomocnenec pre Národný fond.

cc.) Úrok

V zásade budú všetky bankové účty^11 úročené. Úroky sa budú nahlasovať Európskej komisii. V prípade rozhodnutia komisie sa na základe návrhu splnomocnenca pre Národný fond môžu úroky reinvestovať do programu. 

^11 najmä, ale nie výlučne, účty vedené NF, CFKJ a IAs

f.) Implementačné agentúry budú zodpovedné za tieto podprogramy:

Všetky podprogramy bude riadiť CFKJ (Centrálna finančná a kontraktačná jednotka) okrem týchto podprogramov:

NARMSP (Národná agentúra pre rozvoj malého a stredného podnikania)

č. CRIS | podprogram
2003-004-995-03-09 | Podpora inovatívnym malým a stredným podnikom (SISME)
2003-004-995-03-10 | Grantová schéma pre rozvoj turistického ruchu

APRR (Agentúra na podporu regionálneho rozvoja)

č. CRIS | podprogram
2003-004-995-03-08 | Podpora na prípravu miestnych a regionálnych projektov grantovej schémy
2003-004-995-03-11 | Vytvorenie administratívnych kapacít pre implementáciu iniciatívy EQUAL v Slovenskej republike
2003-004-995-03-12 | Iniciatíva  pre vonkajšiu hranicu

g.) Vyhodnotenie dosahov na životné prostredie a ochrana prírody

Postupy pre hodnotenie dosahov na životné prostredie tak, ako sú uvedené v smernici EIA^12, sú plne aplikovateľné pre všetky investičné projekty PHARE. Ak ešte nebola smernica EIA plne transponovaná, postupy by mali byť podobné ako tie, ktoré sú stanovené vo vyššie uvedenej smernici. Keby nejaký projekt spadal do prílohy I alebo II smernice EIA, vykonanie postupu EIA musí byť zdokladované.^13

^12 DIR 85/337/EEC; OJ L 175/40; 5.7.1985; v znení DIR 97/11/EEC; OJ L 73/5; 14.3.1997

^13 v prílohe EIA pre príslušný investičný projekt

Ak je pravdepodobné, že projekt ovplyvní miesta dôležité z hľadiska ochrany prírody, príslušné vyhodnotenie podľa článku 6 smernice o prirodzenom prostredí^14 musí byť zdokladované.^15 

^14 DIR 92/43/EEC; OJ 206/7; 22.7.1992

^15 v prílohe o ochrane prírody pre zodpovedajúci investičný projekt

Všetky investičné projekty sa budú vykonávať v súlade s príslušnou environmentálnou legislatívou spoločenstva. Projekty budú obsahovať zvláštne klauzuly o súlade s príslušnou legislatívou EÚ v oblasti životného prostredia podľa typu činnosti vykonávanej v rámci každého investičného projektu.

h.) Zvláštne pravidlá pre určité zložky programu

Twinning

Sumy, ktoré boli určené na twinningové projekty, budú pokrývať oprávnené náklady, (tak ako je to stanovené v pokynoch DIS) na realizáciu pracovného plánu odsúhlaseného medzi daným členským štátom a krajinou žiadateľa. Medzi oprávnené náklady môžu patriť také náklady, ktoré vzniknú vybranému členskému štátu počas prípravy twinningovej zmluvy, v období medzi podpisom Finančného memoranda a konečným oznámením odsúhlasenia týkajúceho sa financovania danej zmluvy.

Grantové schémy

Presné implementačné mechanizmy pre grantové schémy v oblasti hospodárskej a sociálnej súdržnosti budú bližšie určené v príslušných projektoch v súlade s týmito princípmi: 
•	Postupy a úpravy, ktoré sa použijú pri realizácii schém a  pri udeľovaní grantov  sa budú riadiť ustanoveniami Praktickej príručky.  Zvláštna pozornosť sa bude venovať výberovému procesu prijímateľských projektov, ktorý sa musí vykonať na technickej úrovni prostredníctvom výberových komisií pozostávajúcich z expertov menovaných danými orgánmi, ktoré spolufinancujú dané schémy, ako aj  príslušnými riadiacimi útvarmi a záujmovými skupinami angažovanými v daných schémach.  
•	PAO  zodpovedný pre daný program,  pod ktorým sa financuje grantová schéma, musí naďalej zodpovedať za zmluvy a financie určené na realizáciu daných schém. PAO musí predovšetkým odsúhlasiť výzvu na predkladanie návrhov, formuláre žiadostí,  kritériá hodnotenia, ako aj výberový proces a výsledky. PAO musí tiež podpísať grantové zmluvy s prijímateľmi pomoci a zabezpečiť primerané monitorovanie a finančnú kontrolu v rámci svojej právomoci a zodpovednosti. S výnimkou vyššie uvedeného sa môže riadenie daných schém decentralizované z PAO na príslušné orgány  na sektorovej alebo regionálnej úrovni.
•	Pred akreditáciou EDIS sa bude jednotlivo vyžadovať ex-ante súhlas Delegácie Európskej komisie v Bratislave v súlade s ustanoveniami kapitoly 6 Praktickej príručky (decentralizovaná ex-ante kontrola).
•	Implementácia vybraných projektov prostredníctvom poskytovania prác, dodávok a služieb, ktoré budú zmluvne subdodávať koneční prijímatelia jednotlivých grantov, bude podliehať predpisom týkajúcich sa obstarávania uvedených v Praktickej príručke. 
•	Po pozitívnom vyhodnotení spôsobilosti implementačnej agentúry dôkladne a účinne prevádzkovo a finančne riadiť schémy sa môže Delegácia Európskej komisie rozhodnúť o vzdaní sa ex-ante odsúhlasovania subkontrahovania, ktoré vykonávajú koneční prijímatelia jednotlivých grantov. Podrobné ustanovenie upravujúce úlohu Delegácie vo vyššie zmienenej fáze subkontrahovania bude primerane špecifikované v korešpondencii medzi Delegáciou a národnými orgánmi nasledujúc vyššie zmienené vyhodnotenie.
•	Do grantových schém nebudú patriť projekty s príspevkami z PHARE s vyššími ako 2 milióny € a nižšími ako 50 000 €. Od podmienky dolnej hranice možno upustiť po vyššie zmienenom vyhodnotení spôsobilosti implementačnej agentúry zabezpečiť dôkladné finančné riadenie. Dolná hranica sa neuplatňuje v prípade mimovládnych organizácií.  
Finančné záväzky podľa podmienok PHARE nadobudnú účinnosť k dátumu podpisu grantových zmlúv zo strany príslušného PAO. Implementácia projektu a všetky vyplatenia finančných prostriedkov PHARE sa uskutočnia pred dátumom ukončenia tohto Finančného memoranda.
4. Monitorovanie a hodnotenie
Implementácia projektov tohto programu sa bude monitorovať prostredníctvom spoločného monitorovacieho výboru (JMC). Ten zahŕňa NAO, NAC a zástupcov Európskej komisie. JMC bude zasadať minimálne raz ročne, aby posúdil programy podporované v rámci PHARE s cieľom zhodnotiť ich pokrok v dosahovaní cieľov stanovených vo Finančnom memorande a Partnerstve pre vstup. JMC môže odporučiť zmenu priorít a/alebo realokáciu finančných prostriedkov PHARE. Okrem toho JMC raz ročne zhodnotí pokrok všetkých predvstupových programov financovaných EÚ (PHARE, ISPA a SAPARD).
 
V prípade programu PHARE budú JMC napomáhať sektorové monitorovanie podvýbory (SMSC), ktorých členmi budú NAC, PAO každej implementačnej agentúry (a CFKJ tam, kde je to vhodné) a zástupcovia Európskej komisie. SMSC detailne posúdi pokrok dosiahnutý v každom programe, vrátane jeho komponentov a zmlúv, ktoré JMC zostavil do vhodných monitorovacích sektorov. Na každý sektor bude dohliadať jeden SMSC na základe pravidelných monitorovacích správ, ktoré vypracujú implementačné agentúry a priebežných hodnotení vykonávaných nezávislými hodnotiteľmi. SMSC bude navrhovať odporúčania v oblasti riadenia a dizajnu, pričom zabezpečuje ich účinnosť. SMSC podáva za svoj sektor hlásenia JMC, ktorému predkladá celkové detailné posudky o všetkých programoch financovaných v rámci PHARE za svoj sektor.

Európska komisia zabezpečí, že sa  po ukončení programu vykoná ex-post hodnotenie.

5. Audit a opatrenia proti sprenevere

a) Na strane kandidátskych krajín^16

^16 v súlade s pravidlami stanovenými v článku 54 finančného nariadenia

Každý rok dostane Komisia plán auditov a súhrn nálezov z vykonaných auditov. Komisia musí mať k dispozícii audítorské správy. 

Príslušný národný finančný kontrolný orgán vykoná primeranú kontrolu implementácie programu.

Po vnútroštátnych kontrolách alebo kontrolách zo strany spoločenstva zabezpečia prijímateľské krajiny vyšetrenie a uspokojivé vyriešenie prípadov, v ktorých existuje podozrenie alebo sa dokázal podvod alebo nezrovnalosť.

Nezrovnalosť bude znamenať akýkoľvek rozpor s niektorým z ustanovení národného zákona alebo zákona spoločenstva^17, tohto Finančného memoranda alebo vzniknutých zmlúv alebo vyplývajúci z konania alebo opomenutia zo strany ekonomického operátora a ktorý poškodzuje alebo by mohol poškodiť všeobecný rozpočet spoločenstiev alebo rozpočty nimi spravované, a to buď znížením, alebo stratou príjmov vzniknutých z vlastných zdrojov vyberaných priamo v mene spoločenstiev, alebo neoprávnenou výdavkovou položkou.

^17 definované ako súhrn pravidiel spoločenstva platných medzi stranami Finančného memoranda (napr. Európske dohody, Rámcová dohoda, Memorandum o porozumení o vytvorení Národného fondu atď.)

Pod podvodom sa bude rozumieť akékoľvek úmyselné konanie alebo opomenutie týkajúce sa:

(i)	použitia alebo predloženia falošných, nesprávnych alebo neúplných prehlásení alebo dokladov, na ktorých základe dôjde k zneužitiu, resp. neoprávnenému ponechaniu si prostriedkov zo všeobecného rozpočtu Európskych spoločenstiev alebo z rozpočtov, ktoré spravujú Európske spoločenstvá, resp. sú spravované v ich mene,

(ii)	neposkytnutie informácií v rozpore s konkrétnou povinnosťou s rovnakým efektom,

(iii)	nesprávne použitie týchto prostriedkov na iné účely než tie, na ktoré boli pôvodne vyčlenené.

Národné orgány zabezpečia fungovanie mechanizmu kontrol a hlásení, ktorý bude ekvivalentný s mechanizmom  stanoveným v nariadení Komisie 1681/94.^18

^18 OJ L 178; 12.07.94; s. 43-46

Všetky podozrivé a skutočné prípady podvodov a nezrovnalostí, ako aj všetky opatrenia, ktoré sa ich týkajú, uskutočnené národným úradom, sa musia bezodkladne ohlásiť orgánom komisie. Aj keby neexistovali žiadne podozrivé alebo skutočné prípady nezrovnalostí, prijímateľská krajina bude o tomto informovať komisiu do dvoch mesiacov po skončení každého štvrťroka.

b) Na strane komisie

Všetky finančné memorandá, ako aj z nich vyplývajúce zmluvy, sú predmetom dohľadu a finančnej kontroly zo strany komisie (vrátane Európskeho úradu pre boj proti podvodom - OLAF) a auditov Dvora audítorov. Patria sem kontroly na mieste a  - pokiaľ nie je v príslušnej kandidátskej krajine pre implementačné agentúry platný rozšírený decentralizovaný systém - opatrenia ex ante overovania verejných súťaží a uzatvárania zmlúv, ktoré vykoná Delegácia v danej kandidátskej krajine.

V záujme zabezpečenia efektívnej ochrany finančných záujmov spoločenstva môže komisia vykonávať kontroly na mieste a inšpekcie v súlade s postupmi ustanovenými v nariadení Rady (Euratom, ES) č. 2185/96.^19

^19 OJ L 292; 15.11.1996; s. 2-5

Komisia môže kontrolovať účty a činnosť Národného fondu a tiež CFKJ a všetky príslušné implementačné agentúry podľa vlastného uváženia prostredníctvom externého audítora kontrahovaného komisiou bez toho, aby boli dotknuté povinnosti Európskej komisie a Dvora audítorov EÚ stanovenými Všeobecnými podmienkami pre Finančné memorandum pripojené k Rámcovej dohode.

6. Informovanosť/publicita

Príslušný splnomocnenec pre program bude zodpovedať za uskutočnenie opatrení potrebných na zabezpečenie vhodnej publicity všetkých činnosti financovaných z programu. Toto sa bude vykonávať v úzkom prepojení s Delegáciou Európskej komisie. Ďalšie detaily sú uvedené v Prílohe “Informovanosť/Publicita”.

7. Osobitné podmienky 

V prípade, že by sa nesplnili odsúhlasené záväzky z dôvodov, ktoré sa vymykajú spod kontroly vlády Slovenskej republiky, môže Európska komisia zrevidovať daný program na základe slobodného zváženia komisie tak, že celý program alebo jeho časť zruší a/alebo realokuje nevyužité finančné prostriedky na iné účely konzistentné s cieľmi programu PHARE.

príloha D

Informovanosť a publicita programov
Európskych spoločenstiev PHARE, ISPA a SAPARD

1.	Cieľ a rozsah
Úmyslom opatrení zameraných na informovanosť a publicitu týkajúcich sa pomoci zo strany programu PHARE Európskeho spoločenstva je zvýšiť vedomosti  verejnosti o týchto programoch a transparentnosť činností EÚ a vytvoriť jednotnú predstavu o opatreniach vo všetkých kandidátskych krajinách. Informovanosť a publicita sa budú týkať opatrení, ktoré dostávajú príspevok  z programu PHARE.

2.	Všeobecné princípy
	Príslušný programový splnomocnenec zodpovedný za implementáciu Finančného memoranda a iných foriem  pomoci bude tiež zodpovedať za publicitu priamo na mieste. Publicita sa bude robiť v spolupráci s Delegáciami EK, ktoré budú informované o opatreniach, ktoré sa prijali s týmto cieľom.
	Kompetentné národné a regionálne orgány vykonajú všetky potrebné administratívne kroky na to, aby sa zabezpečilo efektívne uplatňovanie týchto dojednaní a budú spolupracovať s Delegáciami EK priamo na mieste.
	Nižšie opísané ustanovenia týkajúce sa informovanosti a publicity vychádzajú z ustanovení predpisov a rozhodnutí, ktoré sú použiteľné pre štruktúrne fondy. Ide o:
-	Nariadenie (EEC) 1159/2000, Úradný vestník Európskych spoločenstiev č. L130/30, 31. máj 2000;
-	Rozhodnutie Komisie z 31. mája 1994; Úradný vestník Európskych spoločenstiev  č. L 152/39, 18. júna 1994. 
Špecifické ustanovenia, ktoré sa vzťahujú k ISPA, sú obsiahnuté v:
-	Rozhodnutí Komisie z 22. júna 2001, Úradný vestník Európskych spoločenstiev   č. L.182/58
	Opatrenia, týkajúce sa informovanosti a publicity  musia byť v súlade s ustanoveniami vyššie uvedeného predpisu a rozhodnutia. Príručka o zhode je k dispozícii pre národné, regionálne a miestne orgány zo strany Delegácie EK v danej krajine.
3.	Informovanosť a publicita týkajúca sa programov PHARE 
	Opatrenia týkajúce sa informácií a publicity budú predmetom koherentného súboru opatrení definovaných kompetentnými národnými, regionálnymi a miestnymi orgánmi v spolupráci s Delegáciami EK počas trvania Finančného memoranda, pričom sa budú týkať programov a iných foriem pomoci.
	Náklady spojené s informovanosťou a publicitou, týkajúce sa individuálnych projektov, sa uhradia z rozpočtu na tieto projekty.
	Pri implementácii programov PHARE, musia platiť nižšie uvedené opatrenia v bode (a) a (b):
(a)	 Kompetentné orgány kandidátskych krajín budú publikovať, čo najvhodnejšou formou, obsah programov a iné formy pomoci. Zabezpečia, aby sa takéto dokumenty patrične rozširovali a aby boli k dispozícii pre strany, ktoré o ne majú záujem. Zabezpečia konzistentnú prezentáciu takto pripraveného informačného a propagačného materiálu po celom území kandidátskej krajiny.
(b) Opatrenia, týkajúce sa informovanosti a publicity priamo na mieste budú obsahovať nasledovné:
(i)	 V prípade investícií do infraštruktúry, pri ktorých presahujú náklady 1 milión €:
-	informačné pútače (billboardy) budú postavené na takých miestach a inštalované v súlade s ustanoveniami predpisu a rozhodnutia spomínaného vo vyššie uvedenom odseku 2 a s technickými špecifikáciami príručky, ktorú poskytne Delegácia EK v danej krajine.
-	stále pamätné plakety pri infraštruktúrach, ktoré sú dostupné širokej verejnosti, ktoré majú byť inštalované v súlade s ustanoveniami predpisu a rozhodnutia, ktoré sú vo vyššie uvedenom odseku 2 a  s technickými špecifikáciami príručky, ktorú poskytne Delegácia EK v danej krajine.
 (ii) V prípade výrobných investícií, opatrení na rozvoj miestneho potenciálu a všetkých ďalších opatrení, ktoré dostávajú finančnú pomoc z PHARE, ISPA alebo SAPARD:
-	opatrenia, ktoré spôsobia, že si budú potenciálni prijímatelia pomoci a široká verejnosť uvedomovať existenciu pomoci zo strany PHARE, ISPA alebo SAPARD, v súlade s ustanoveniami citovanými vo vyššie uvedenom odseku 3(b)(i).
-	opatrenia zamerané na žiadateľov o verejnú pomoc čiastočne financovanú zo strany PHARE, ISPA alebo SAPARD formou vyznačenia vo formulároch, ktoré je potrebné pri takýchto žiadostiach vyplniť,  že táto časť pomoci sa poskytuje zo strany EÚ, konkrétne z programov PHARE, ISPA alebo SAPARD, v súlade s vyššie uvedenými ustanoveniami.

4.	Viditeľnosť pomoci EÚ v podnikateľských kruhoch a u možných prijímateľov pomoci a u širokej verejnosti
	4.1	  Podnikateľské kruhy
	Podnikateľské kruhy musia byť podľa možnosti čo najužšie zaangažované do tej pomoci, ktorá sa ich najbezprostrednejšie dotýka. 
Orgány zodpovedné za realizáciu pomoci zabezpečia existenciu vhodných kanálov na rozširovanie informácií možným prijímateľov pomoci, hlavne malým a stredným podnikom. Mali by obsahovať administratívne postupy, ktoré je potrebné dodržiavať. 
	4.2	  Ďalší možní prijímatelia (beneficienti)
	Orgány zodpovedné za realizáciu pomoci zabezpečia existenciu vhodných kanálov na šírenie informácií  pre všetky osoby, ktoré majú prospech alebo by mohli mať prospech z opatrení týkajúcich sa odbornej prípravy, zamestnanosti alebo rozvoja ľudských zdrojov. Budú spolupracovať s inštitúciami, ktoré sa zameriavajú na odbornú prípravu a výcvik zamestnancov, s podnikmi, školiacimi strediskami a mimovládnymi organizáciami.
	Formuláre
	Vo formulároch žiadostí o pomoc, ktoré vydajú národné, regionálne alebo miestne orgány, a ktoré sú určené pre konečných prijímateľov alebo akúkoľvek inú osobu oprávnenú prijať takúto pomoc, sa vyznačí, že finančnú podporu poskytuje EÚ, konkrétne programy PHARE, ISPA alebo SAPARD. V oznámení, že pomoc bola zaslaná prijímateľovi, sa uvedie aj výška alebo percento pomoci financovanej príslušným programom. Ak je v dokumentoch zobrazený národný alebo regionálny emblém, bude v nich aj logo EÚ v rovnakej veľkosti. 
	4.3	Široká verejnosť
	Médiá
	Kompetentné orgány budú informovať médiá tým najvhodnejším spôsobom o činnostiach, ktoré sú spolufinancované EÚ, hlavne z programov PHARE, ISPA alebo SAPARD. O tejto účasti  bude verejnosť informovaná.
	O začatí operácií (hneď po ich prijatí komisiou) a o dôležitých etapách ich realizácie by mali byť informované predovšetkým regionálne médiá (tlač, rozhlas a televízia). V kandidátskej krajine musí byť zabezpečená vhodná spolupráca s delegáciou EK.
	Princípy stanovené v dvoch predchádzajúcich odsekoch budú platiť pre reklamné akcie, ako sú komuniké pre tlač alebo propagačné komuniké.
	Informačné stretnutia
	Organizátori informačných stretnutí ako napr. konferencie, semináre, veľtrhy a výstavy spolu s realizáciou činností čiastočne financovaných  zo strany programov PHARE, ISPA alebo SAPARD sa budú usilovať ozrejmiť účasť EÚ. Tieto stretnutia možno využiť na vystavenie európskych vlajok v miestnostiach, ktoré slúžia na zasadnutia a  umiestnenie loga EÚ v dokumentoch podľa okolností. Delegácia EK v kandidátskej krajine bude pomáhať, ak to bude potrebné, pri príprave a realizácii takýchto stretnutí.
	Informačné materiály
	Publikácie, akými sú brožúry, letáky o programoch alebo podobných opatreniach financovaných alebo spolufinancovaných z programov PHARE, ISPA alebo  SAPARD, by mali mať na titulnej strane zreteľne vyznačenú účasť EÚ, ako aj logo EÚ tam, kde je použitý  národný alebo regionálny emblém.
	Ak je v takýchto publikáciách úvod, mal by byť podpísaný zodpovednou osobou kandidátskej krajiny a za komisiu delegátom komisie, a tým zreteľne prezentovať účasť EÚ.
	Také publikácie sa budú odvolávať na národné a regionálne orgány zodpovedné za informovanie zainteresovaných strán.
	Vyššie uvedené princípy sa budú rovnako uplatňovať v audiovizuálnom materiáli.
5.	Špeciálne dojednania týkajúce sa informačných pútačov (billboardov), pamätných plakiet a plagátov
	Aby sa zviditeľnila skutočnosť, že opatrenia sú spolufinancované z programov PHARE, ISPA alebo SAPARD, kandidátske krajiny zabezpečia, že nasledujúce informačné a publikačné prostriedky sú v súlade s:
	Informačné tabule (billboardy)
	Informačné tabule, ktoré poskytujú informácie o účasti EÚ pri financovaní investícií, by sa mali postaviť na miesta všetkých projektov, v ktorých predstavuje účasť EÚ 1 milión EUR alebo viac. Aj tam, kde zodpovedné miestne alebo národné úrady neinštalujú informačnú tabuľu, informujúcu o ich vlastnej finančnej účasti, musí byť účasť EÚ zverejnená na zvláštnej informačnej tabuli. Informačné tabule musia mať adekvátnu veľkosť zodpovedajúcu rozsahu danej operácie (s ohľadom na výšku spolufinancovania zo strany EÚ) a mali by byť pripravené  podľa inštrukcií v technickej príručke, ktorá sa dá získať od Delegácie EK.
	Informačné tabule by sa mali odstrániť najskôr šesť mesiacov od skončenia prác a mali by sa nahradiť, pokiaľ to bude možné, pamätnou plaketou podľa špecifikácii vo vyššie uvedenej technickej príručke
	Pamätné plakety
	Stále pamätné plakety by mali byť umiestnené na miestach, ktoré sú prístupné širokej verejnosti (kongresové centrá, letiská, stanice atď.). Okrem loga EÚ, musia takéto plakety obsahovať informáciu o financovaní zo strany EÚ spolu so zmienkou o príslušnom programe (PHARE, ISPA alebo SAPARD).
	Tam, kde sa rozhodne národný, regionálny alebo miestny úrad alebo iný konečný prijímateľ pomoci postaviť reklamnú tabuľu, umiestniť pamätnú plaketu, vystaviť plagát alebo urobiť akýkoľvek iný krok na poskytnutie informácii o projektoch s nákladmi, ktoré predstavujú menej ako 1 milión €, musí sa tam tiež vyznačiť účasť EÚ.
6.	Záverečné ustanovenia
Príslušné národné, regionálne alebo miestne orgány môžu kedykoľvek vykonať dodatočné opatrenia, ak to budú považovať za vhodné. Budú to konzultovať s delegáciou EK a informovať ju o iniciatíve, ktorú rozvíjajú, aby sa jej mohla delegácia pri jej realizácii patrične zúčastňovať.

Aby sa napomohlo realizáciu týchto ustanovení, komisia bude prostredníctvom svojej delegácie priamo na mieste poskytovať technickú pomoc vo forme poradenstva (usmerňovania) v prípade otázkach dizajnu, ak to bude potrebné. V príslušnom národnom jazyku sa pripraví príručka, ktorá bude obsahovať podrobné pokyny týkajúce sa dizajnu v elektronickej forme a táto bude na požiadanie k dispozícii.